**Labirintul din furtună Despletind fuioare din lună**

*Gerra Orivera Nicolae Rolea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Labirintul din furtună

Printre crengile iubirii răzvrătirea se-nfioară

Purtată de vântul vremii care moțăie ușor,

În fântâna unui cuget haina nopții se coboară

Când vin ciutele sfioase să bea luna din izvor.

Smecherește, trece falnic căpriorul prin livadă

Ca un prinț plin de lumină prin visările târzii.

De sub undele rebele a urcat cerul să-l vadă

Micul pește de aramă cu ochi mici, trandafirii.

În desaga nepăsării ciocârlia cântu-și poartă

Plâng viorile neunse de sacâzul tristei veri,

Literele fug sfioase să nu prindă ziua moartă

Sunând lin din necuvinte sub penița de tăceri.

Cineva din ceruri zvărle floarea socului curată,

Prin branulă simt cum intră picăturile de Rai,

Nu zbura tu, inimioară, peste apa zbuciumată

Lăsând mamei suferința că pe-aicea nu mai stai.

Se ridică din volume fumul sfânt al vesniciei

Mă zidesc pe mine însumi în nervurile din voi,

Numai cățelușa noptii, cu limbuța nostalgiei,

Soarbe apa repezită care curge printre noi.

Viață dulce, netrăită, prin clepsidra răsturnată

Plângi ca bobul de lumină de sub gene izgonit,

Către maluri de uitare, cu eșarfa sfârtecată,

Nu pleca tu, suflețele, hai, mai ține-mi de urât !

Dar furtuna nesătulă a tușit ciudat spre mine

Râu fierbinte de lumină mi-a zvârlit din noru-i greu

Și de-atunci măicuța sfântă, pe la cimitir când vine,

Vede-n flacăra din cruce poeme din trupul meu.

Despletind fuioare din lună

– Ariadne în recluziune –

e iarnă prea vastă-ntre noi

suntem prea roșii sub unghia albă-a memoriei

oasele ni se izbesc de cer

trag fără milă gloanțe de carne-n rafale

blurează timpul

face ravagii crivățul sângelui

artere oarbe împodobesc drumuri fragile

fără de noi strigătul ne albește nisipul

de invazia măștilor clepsidra se umflă râul de spațiu

devine o mare

ce nu ne poate cuprinde

în clopotnița trupului o alunecare pe geana abisului ne e semnătură

e iarnă

ceaiul clocoteşte în cană

aburul ne desparte ochiul în două dinții ciobesc arderi deșarte

printre ciute o haită de lupi sparge blândețea în schije de foame

noaptea se scurge în pântec sideral de sălbatic

caldă ca o rană flămândă

golul exhibă esenţele

mâna prea rece zadarnic te cheamă

amintirile se retrag în tranșeele sinelui curbează sunetul până se frânge în sine

îndoliate

înstrăinări prin firide desfac în panglici nume destrămate

la capete

prea ades numărate de neguri

vertebrele gemene declanșează apocalipse frenetice

trombe de inimi fără zăbală ne iau în copite

ne frâng în ispite pe tipsie de lună

frământă focul fără de flacără lichefiază femurul vântului

gonim fără odihnă cu lasoul strâns peste coaste

nu contează

râsul ne este cusătură măiastră

înveșnicește dimineața

genunchii devin ciutură în fântâna pupilei

setea din vârful degetelor scrâșnește

ca un balaur

de piatră

dacă ți-s grele orbitele goale soarbe-mă ca pe-o cuminecătură iubite

să ne prindem umbra strălucitoare

sub noi dăltuim trepte acasă vom fi în pururea roșii de sânge

cu tiară de rege pe capul din coșul călăului

pereţii de aer casant se depărtează

din ce în ce mai mult frig înghit

în cascade

ceaiul alunecă fierbinte pe gâtul ursitei

feliază

înţelepciunea îmbrăcată în zgură

bisturiul cuvântului

nimic nu e nou deşi cel ştiut de straie se schimbă mereu

lumea respiră tremură şi muşcă din mine

tu țipi sacadat în atele de-azur

e iarnă pe marginea cărnii

ca un abur de gheață mă-nfășor dorului de-a fi unului poem infinit

e iarnă şi încă o moarte albă despică viaţă

în cruce